**Ambatondrazaka** je grad u sredini Madagaskara od 39 762 stanovnika  u *Provinciji Toamasina*, administrativni centar *Regije Alaotra-Mangoro* i istoimenog *Distinkta Ambatondrazaka*.

Historija
---------

Prema malgaškoj usmenoj predaji, grad je osnovao legendarni kralj Randriambololona osnivač Kraljevstva Merina sa svoja tri sina: Rasehenom, Ramiangalijem i Razakom koji su se naselili na tom mjestu krajem 18. vijeka. Naselje je dobio ime po **Razaki**, koji je nakon pobjede nad plemenom Vazimba - u radosti podigao kamen (malagaški: *vato*) iznad glave. *Ambatondrazaka* zapravo znači *Ispod Razakovog kamena*.

Pravi razvoj *Ambatondrazake* otpočeo je na početku 19. vijeka, kad je kralj Radama I. zauzeo zemlje plemena Sihanaka 1823. i odabrao *Ambatondrazaku* kao sjedište buduće pokrajine. Tad je izgrađena guvernerova palača (*rova*) na brežuljku Andohatanjona, danas je na njezinom mjestu lokalni zatvor. Andohatanjona je postao administrativni centar budućeg grada, koji se počeo graditi oko njega.

*Ambatondrazaka* je 21. maja 1959. postao sjedište katoličke biskupije.
Grad ima nekoliko crkava, nekoliko hotela i restorana, stadion, stari željeznički kolodvor i poznatu tržnicu na kojoj se nude proizvode iz cijele regije.

Geografske i klimatske karakteristike
-------------------------------------

*Ambatondrazaka* leži u središtu otoka, na sjeverozapadu centralne visoravni, na nadmorskoj visini od 800 m. Grad se smjestio na nekoliko brežuljaka, na južnom rubu plodne doline (1800 km² ) velikog Jezera Alaotra koje je udaljeno 20 km od centra grada. *Ambatondrazaka* je udaljena 255 km od glavnog grada Antananarivo nacionalnom cestom br. 44. u pravcu jugoistoka, i 371 km do luke Toamasina.

Kraj oko *Ambatondrazaka* je najplodniji dio Madagaskara, u kom se uzgaja najviše riže, koja je osnovni prehrambeni artikl Malgašana, zbog toga grad od milja zovu **zdjela riže**. 

Dolina jezera Alaotra ima posebnu mikroklimu, - mješavinu tropsko - umjereno kontinentalne klime s prosječnom temperaturom od 21-22 °C i dva različita godišnja doba. Od aprila do septembra, vlada *zima*, tad je hladnije i suho, sa malo kiše. A od oktobra do marta je *ljeto*, odnosno vrući kišni period, tad u 100 dana monsunskih vjetrova sa istoka padne godišnja količina oborina od 1092 mm do 1200 mm.

Transport i privreda
--------------------

*Ambatondrazaka* je grad u kome je većina aktivnosti vezana uz uzgoj, preradu i pakiranje riže i nešto malo stočarstva.

Grad ima mali *Aerodrom Ambatondrazaka* (IATA: WAM, ICAO: FMMZ) udaljen 2 km od centra, sa glavnim gradom Antananarivo povezan je nacionalnim putem 44, preko Moramanga na jugu, a sa željezničkom prugom *Moramanga - Jezero Alaotra* sa lukom Toamasina na istočnoj obali Indijskog oceana. Linija prema Antananarivu je ukinuta.

Bilješke
--------

1. 1 2  2005 population estimates for cities in Madagascar, mongabay.com (pristupljeno: 24. 8. 2011.)
2. 1 2 3  Ambatondrazaka, le grenier à riz de Tana !!(pristupljeno: 13. 9. 2011.) Arhivirano 2011-12-28 na Wayback Machine-u (`fr`)
3. ↑  Diocese of Ambatondrazaka (pristupljeno: 13. 9. 2011.) (`en`)
4. 1 2 3  *Région Alaotra-Mangoro* (pristupljeno: 13. 9. 2011.)  (PDF) (`fr`)
5. ↑  Région Alaotra-Mangoro(pristupljeno: 13. 9. 2011.)  (PDF) (`fr`)

Vanjske veze
------------

* L'alliance française d' Ambatondrazaka Arhivirano 2015-09-19 na Wayback Machine-u(`fr`)